龜化
作者：宋京
朝代：宋

paragraphs: 君不見秦時張儀築少城，土惡易敗還顛傾。
力疲智竭築未就，神龜爲爾開其靈。
龜行所至城不圮，板築之功以此已。
功成隱去智且賢，城下於今祗流水。
殷勤高謝余且網，不夢元君寧自放。
儀兮儀兮奈爾何，口舌縱橫飾欺妄。
天使神龜籠爾術，不言而行功自畢。
安得人靈若爾靈，照見百爲心遐逸。